O‘zbekistonda ishga joylashishda fuqarolardan harbiy bilet talab qilish tartibi bekor qilinadi

“O‘zbekistonga ko‘p emas, kam sonli va zamonaviy armiya kerak”, — bu fikrni 3-avgust, juma kuni Senatning mudofaa va xavfsizlik masalalari qo‘mitasi hisoboti vaqtida qo‘mita a’zosi Boymatjon Rasulov ilgari surdi. Bu haqda “Gazeta.uz” xabar bermoqda.

— O‘zbekiston ayni vaqtda professional va kam sonli armiyani shakllantirmoqda. Harbiy doktrinaga muvofiq, O‘zbekiston — tinchlikparvar mamlakat. Shuning uchun ham, armiyaning soni mamlakat ichki xavfsizligini ta’minlash uchun yetarli bo‘lsa, shuni o‘zi kifoya qiladi.
Iyul oyi boshida qo‘mita xizmatga chaqiriq yoshini 27 emas, 25 yosh deb belgilash haqida Bosh vazirga parlament so‘rovini yuborgan. Vazirlar Mahkamasi oktabr oyida so‘rovga javob beradi.
— Chaqiriq komissiyalari saralash o‘tkazadi va bu juda yaxshi, negaki barcha yigitlarni harbiy xizmatga jalb qilishning iloji yo‘q. Chaqiriq yoshini 25 yosh deb belgilash orqali biz armiyada xizmat qilayotganlar sonini kamaytirmoqchimiz, — deydi Boymatjon Rasulov.
Senatorning ma’lum qilishicha, mudofaa ishlari boshqarmalaridan ma’lumotnoma olish bekor qilinadi. Xususan, davlat idoralari tomonidan ishga joylashish, ta’lim muassasasiga qabul qilish, pensiya tayinlash, pasport olish va boshqa holatlarda fuqarolardan harbiy bilet yoki harbiy qismda hisobda turganlik guvohnomasini talab qilish tartibiga barham beriladi.
Qo‘mitaning Bosh vazirga yuborgan so‘roviga ko‘ra, fuqarolardan mudofaa ishlari boshqarmalari beradigan ma’lumotnomani talab qilishga chek qo‘yiladi. Shuningdek, so‘rovda 2019-yil 1-yanvar oyidan boshlab harbiy xizmat bilan bog‘liq hujjatlarni taqdim qilishni Davlat xizmatlari agentligiga topshirish taklif qilingan. Hukumat tashabbusni qo‘llab-quvvatlagan.
— Endilikda talaba va boshqa harbiy majburiyati bor kishilar mudofaa ishlari boshqarmalariga ma’lumotnoma olish uchun borib yurmaydi, — deydi Boymatjon Rasulov.